KIRJALLINEN KYSYMYS E-3049/01 esittäjä(t): Alexandros Alavanos (GUE/NGL) komissiolle. Työntekijöiden terveyttä ja turvallisuutta koskeva valvonta.



Virallinen lehti nro 134 E , 06/06/2002 s. 0187 - 0187



KIRJALLINEN KYSYMYS E-3049/01 esittäjä(t): Alexandros Alavanos (GUE/NGL) komissiolle (5. marraskuuta 2001) Aihe: Työntekijöiden terveyttä ja turvallisuutta koskeva valvonta Komission vastauksessa kysymykseeni E-0906/01(1), joka koski työntekijöiden turvallisuuden ja terveyden parantamiseksi suoritettavaa valvontaa, esitettiin taulukko, josta ilmenee, että Kreikka on ollut vähiten toimelias tarkastusten järjestämisessä ja että se on määrännyt sanktioita 55 yritykselle. Koska kysymys on edelleen huolestuttava ja koska valvonta on puutteellista, kysyn komissiolta: 1. Mitä syytöksiä edellä mainittuja yrityksiä vastaan on esitetty? Onko sanktioita määrätty? Minkälaisia? 2. Mitä toimia komissio aikoo toteuttaa valvonnan lisäämiseksi ja tehostamiseksi Kreikassa? (1) EYVL C 340 E, 4.12.2001, s. 119. Anna Diamantopouloun komission puolesta antamayhteinen vastauskirjallisiin kysymyksiin E-3049/01 ja E-3050/01 (6. joulukuuta 2001) Jäsenvaltioiden tarkastus- ja valvontavelvollisuus perustuu toimenpiteistä työntekijöiden turvallisuuden ja terveyden parantamisen edistämiseksi työssä 12. kesäkuuta 1989 annetun neuvoston direktiivin 89/391/ETY(1) 4 artiklan 2 kohtaan. Komissio korostaa, että jäsenvaltioiden huolehdittavaksi kuuluvan asianmukaisen tarkastus- ja valvontajärjestelmän toimivuus on monimutkainen kysymys, jota on mahdotonta käsitellä, jollei Kreikan tarkastus- ja valvontajärjestelmän väitetystä huonosta toiminnasta ole saatavilla yksityiskohtaisia ja kattavia tietoja. Komissio on siksi lähettänyt Kreikan hallitukselle kirjeen, jossa se pyysi tietoja työntekijöiden työturvallisuuden ja työterveyden parantamisen edistämiseksi tarkoitettujen toimien täytäntöönpanosta. Kirjeeseen antamassaan vastauksessa Kreikan hallitus toimitti joitakin tietoja, joita on kuitenkin vielä täydennettävä, jotta komissio pystyisi tarkistamaan Kreikan viranomaisten tarkastus- ja valvontajärjestelmän toimivuuden. Tätä varten Kreikan hallitukselle lähetettiin täydentävä kirje 2. elokuuta 2001. Kirjeessä pyydetyistä tiedoista voidaan mainita seuraavat esimerkit: tilastotiedot työterveyden ja -turvallisuuden alaan kuuluvista oikeudenkäynneistä ja määrätyistä seuraamuksista, lisätiedot työsuojelutarkastuksessa sovelletuista menetelmistä (Miten tarkastettavat yritykset valitaan? Miten tarkastukset toimitetaan? Onko käytössä seurantajärjestelmä, joka käsittää tarkastukset sekä niiden jälkeen toteutetut toimet? jne.) ja yksityiskohtainen kuvaus työsuojeluhallinnon sisäisestä tarkastuksesta. Arvoisan parlamentin jäsenen kysymykset yrityksiä vastaan esitetyistä syytöksistä sekä määrätyistä seuraamuksista ja niiden luonteesta liittyvät tietoihin, joita komissio pyysi tässä Kreikan viranomaisille osoitetussa kirjeessä. Kreikan viranomaiset vastasivat 9. marraskuuta 2001 päivätyssä kirjeessä. Komissio on parhaillaan käymässä läpi vastausta ja toteuttaa tarkastelun perusteella tarvittavat toimenpiteet. Valituksen tekijälle ilmoitettiin tapauksen kehittymisestä 1. elokuuta 2001 päivätyssä kirjeessä, johon arvoisa parlamentin jäsen viittaa. Kirjeessä pyydettiin lisäksi, että valituksen tekijä toimittaisi mahdollisia lisätietoja. (1) EYVL L 183, 29.6.1989.